Жанет Ангелова триумфира с четири шампионски титли - КОМПАС
Огромен успех за отбора на „Акулите” постигна Жанет Ангелова. На Държавното лично-отборно първенство по плуване за юноши и девойки старша възраст (15-17 г.) талантливата състезателка стана носителка на четири златни отличия. 15-годишната възпитаничка на бургаския клуб спечели републиканските шампионски титли в свободния стил. Националката даде много силни времена, като най-впечатляващо е постижението й на 100 метра, където спря хронометъра под минутата. В оспорвана битка Жанет финишира за 58.99 секунди. Нейната подгласничка от НСА Преслава Тончева завърши втора с време 1:00.25 мин. Спорът между двете плувкини продължи и на 200 метра, където отново победител излезе нашето момиче. Тук златото Жанет спечели с убедителна преднина – 2:06.71 мин., докато съперничката й е втора с 2:11.21 мин. Още по-впечатляваща беше разликата във времената на големите дистанции. На 400 м свободен стил бургазлийката, с треньор Кремена Магриотова, извоюва златото с 4:34.73 мин. Заелата второ място Любка Атанасова от „Сандански” завърши за 4:43.89 мин. На 800 метра з.м.с. Жанет Ангелова заслужено триумфира с шампионската титла след като финишира за 9:21.55 мин., надплувайки с година по-голямата от нея Светла Згурова от НСА /9:40.46/. В надпревара с каките на 50 м свободен стил Жанет се класира четвърта с време 27:89 сек., като пред нея са Станислава Сарандева /2003г./ от „Добруджа” – 27.86 сек., Катрин Сраднева /2003г./ - 27.84 сек. и победителката в дисциплината Йоана Димова /р. 2002г./ от „Аква Спорт” – 27.63 сек. Добро представяне за ПК „Акулите” на басейн „Диана” записаха Никола Люцканов, Алекс Георгиев и Петко Петров.